als_Latn dik_Latn sag_Latn
"Koleksioni i qelqtë", premierë ne skenën e teatrit kombëtar : “Koleksioni i qelqtë” i Tennessee Williams, drama ku zberthehen emocionet njerezore, deshira dhe perpjekjet per te jetuar, do të shfaqet në Teatrin Kombëtar. Nën regjinë e Lorin Terezit dhe nën interpretimin e aktorëve Niko Kanxheri, Ervin Bejleri, Sonila Kapidani, Erjeta Cufaj dhe Florian Agalliu, shfaqja do të ngjitet në skenën e vogël të TK-së në datat 3 dhe 4 nëntor. Kostumet dhe skenografia e shfaqjes janë realizuar nga Olta Bello. “Koleksioni i qelqtë” është një dramë kujtesë. Ajo rrëfehet nga Tom Wingfilld, i cili është njëkohësisht edhe personazh i pjesës. Ngjarja zhvillohet në Amerikë, në St.Louis në vitin 1937 pikërisht në periudhën më të vështirë të Amerikës, i quajtur “Depresioni i Madh”. Tom është një poet që punon në një fabrikë këpucësh për të mbajtur nënën e tij, Amanda, dhe motrën e tij, Lora.
Winehouse nuk vdiq prej mbidozës: Këngëtarja Amy Winehouse nuk ka vdekur si rrjedhojë e mbidozës, siç u spekulua në fillim, por për shkak të helmimit nga alkooli, informoi një kirurg që kreu autopsinë mbi trupin e këngëtares së pajetë. Pavarësisht historisë së luftës me substancat narkotike, në momentin e vdekjes, 27-vjeçarjes nuk iu gjetën gjurma të rëndësishme droge. Nga ana tjetër, niveli i alkoolit në gjak ishte pesë herë më i lartë se ai i kufirit ligjor për ngarjen e makinës. Ish-fituese e çmimeve Grammy, Amy ndëroi jetë papritmas në shtëpinë e saj në 23 korrik.
Serbia njofton se ka gjetur 2 pikturat e vjedhura të Pikasos: Ministri i Brendshëm i Serbisë bëri të ditur javën e shkuar se janë gjetur në Serbi dy piktura të Pikasos, pronë e një muzeu gjerman e të cilat ishin vjedhur në një ekspozitë zvicerane. Ministri, Ivica Dacic, nuk dha detaje rreth vendit ku janë gjetur pikturat apo dyshimeve eventuale për personat përgjegjës të vjedhjes. Mediat lokale njoftuan se nuk është bërë ndonjë arrestim lidhur me këtë çështje, por rasti është ende nën hetim. Pikturat “Tete de Cheval” (Koka e kalit) nga viti 1962 dhe “Verre et Pichet” (Qelqi dhe shtamba) e vitit 1944 ishin vjedhur në vitin 2008 në një ekspozitë në Zvicër. Policia serbe tha se punimet në fjalë kanë një vlerë prej “disa miliona” dollarësh.
Durrës, "Suita 51 në Hotel Piaca" përsëri në skenë: Premiera e komedisë "Suita 51 në hotel Piaca", shfaqja e së cilës në Durrës u ndërpre pas mbrëmjes së parë për shkak të një aksidenti rrugor që përfshiu dy nga aktorët kryesorë të saj, do të rikthehet përsëri në skenë. Komedia “Suita 51 në hotel Piaca” është vepër e dramaturgut të njohur amerikan Neil Simon. Ajo është e ndarë në tre pjesë, me tre çifte personazhesh, marrëdhëniet e të cilëve fokusohen te tema e dashurisë dhe familjes. Premiera e komedisë erdhi në skenën e teatrit "Aleksandër Moisiu" më 7 tetor të këtij viti, por disa orë pas shfaqjes aktorët Eralda Çaushi dhe Hervin Çuli u përfshinë në një aksident rrugor, në të cilën u lëndua më rëndë aktorja e re Çaushi.
Ekspozohen për herë të parë objektet personale të Fishtës: Marrë nga koleksione personale, në përkujtim të Fishtës janë ekspozuar edhe dorëshkrime, letër-këmbime, fotografi, medalje, që dëshmojnë aktivitetin letrar të rilindasit, por edhe jetën e tij politike. Ekspozita është konceptuar në dy pjesë. Në njërën ku pasqyrohet jeta e tij përmes fotografive, librave e objekteve personale kurse në pjesën e dytë të ekspozitës pasqyrohet veprimtaria e poetit në fushën e letrave. Për shkak të represionit të ish regjimit ka qenë e vështirë gjetja e sendeve personale dhe fotografive të Gjergj Fishtës. Në vitin 1945 filloi represioni sistematik ndaj klerikëve në Shqipëri e në veçanti ndaj veprës së tij. Gjergj Fishta lindi në fshatin e vogël Fishtë të Zadrimës më 23 tetor. Teolog, shkrimtar historian, pedagog, filozof, piktor dhe deputet. Është shqiptari i parë i kandiduar për Nobel dhe përfaqëson letrarin shqip në gjithë madhërinë e tij.
"Amnistia", në kinematë italiane: Filmi "Amnistia" i Bujar Alimanit, i zgjedhur së fundmi të përfaqësojë kinematografinë shqiptare në konkurimin për çmimin Oscar, do të shfaqet javën e ardhshme në kinematë italiane. Historia e filmit, që dëshmon dhimbjen dhe tragjedinë që shoqëron gjithë ndryshimet e mëdha të historisë, do të shfaqet në Torino dhe në Cinema Gnomo të Milanos. I prezantuar për herë të parë në pranverën e këtij viti, filmi ka marrë pjesë ndërkaq në shumë festivale të rëndësishme kinematografike. Kësaj here ai do të prezantohet në Itali nga Qendra e Kulturës Shqiptare.
Eda Zari, xhaz e polifoni në Teatrin e Operas: Këngëtarja Eda Zari, pas performancave të shumta jashtë Shqipërisë,është rikthyer në “shtëpi” për të promovuar albumin e saj të ri “Toka e panjohur”.Në Teatrin Kombëtar të Operas dhe Baletit, Zari së bashku me bandën e saj sollën për publikun 12 këngët e albumit më të ri, një gërshetim i muzikës jazz me muzikën tradicionale shqiptare. Në një konferencë të mëparshme për gazetarët, Eda Zari, e cilësuar si ambasadorja e muzikës shqiptare në Europë, u shpreh se me këtë album kërkon të nxjerr faqen më të mrekullueshme të muzikës shqiptare në botë, një muzikë që për të huajt është deri diku e panjohur.
als_Latn als_Latn als_Latn als_Latn als_Latn als_Latn als_Latn